কীভাবে হয় দুর্ঘটনা? পুলিশ সূত্রে খবর, তৃণমূল নেতা অভিষেক বন্দ্যোপাধ্যায়ের গাড়ির আগে ও পিছনে একটি করে পাইলট কার ছিল। ওই তিনটি গাড়ির সামনে একটি খারাপ হয়ে যাওয়া দুধের গাড়িকে টেনে নিয়ে যাচ্ছিল একটি ক্রেন। ওই দুধের গাড়িটিকেই ওভারটেক করতে যায় কনভয়। সেই সময়ে ক্রেনটিতে ধাক্কা লেগে উল্টে যায় প্রথম পাইলট কার। গতি নিয়ন্ত্রণ করতে না পেরে পাইলট কারে ধাক্কা মেরে উল্টে যায় অভিষেকের গাড়িও।
মাথা, ঘাড়, চোখ ও পায়ে গুরুতর চোট পান তৃণমূল সাংসদ অভিষেক। অভিষেক ছাড়াও ওইগাড়িটিতে ছিলেন তাঁর ব্যক্তিগত সচিব সহ কয়েকজন। তাঁদের আঘাতও গুরুতর। সকলের চিকিৎসা চলছে। 
মুখ্যমন্ত্রীর ভাইপোর এমন দুর্ঘটনার খবর পেয়েই রাজ্য পুলিশের ডিজি সুরজিত্‍ কর পুরকায়স্থ ফোনে খবর দেন মমতা বন্দ্যোপাধ্যায়কে। সূত্রের খবর, এর কিছুক্ষণ পরে ডিজিকে ফোন করেন মুখ্যমন্ত্রী। তিনি প্রশ্ন তোলেন অভিষেকের গাড়ির দুর্ঘটনার পিছনে অন্য কোনও কারণ নেই তো? সূত্রের খবর, মুখ্যমন্ত্রী ডিজিকে বলেন, তিনি জানতে পেরেছেন, অভিষেকের গাড়ির চালক ঘুমিয়ে পড়েছিলেন। চালককে কেউ কিছু খাইয়ে দিয়েছিল কি? একই সঙ্গে ঘটনার তদন্তের নির্দেশ দেন মমতা। তদন্তভার দেওয়া হয় সিআইডিকে। প্রায় সঙ্গে সঙ্গই গোয়েন্দারা দুর্ঘটনাস্থলে পৌঁছে যান।
অল্পের জন্য রক্ষা পেয়েছেন অভিষেক, কীভাবে দুর্ঘটনা? দেখুন ভিডিও